Idi sa-kin akow a mankokowan kawid ma kad-an na pankararagan,
engaspol kawi na marikit a bagaen.
Iya-janan na dimonyon naengipadto na mepesamak no sa-ki din akow.
Kagol na daing niwa marikit,
chakel i naiyanpilahan iren ma afo tho.
Sema marikit,
natine-tined to kawin Paul,
et nakimelkeljaw a kigwan to i “Seja iren daleki,
bagaen iren Afo Chiyos a Kahejangan!
Chiyan kona i pesing jon maysalakan.”
Chakel i akow a ima-imag to man ingkathod imaptos Paul.
Et singo tho ma marikit,
et kigwan tod dimonyon iyay-ejan cha si-katho i “Konen kod si-kam babaen na panakabalin Jesu Cristo i ‘Awas ka wed tan.’
” Et apaman a kigwan Paul iwan,
imawas miy dimonyod ma marikit.
Idi iyamtaan na aafo na marikit i nagwara wiy panpilahan cha,
ida ra ires Paul tan si Silas,
et inkoyod cha ired plasen esa-nofan na naiyantotoray na siyodad.
Et inpaakgwat cha ired sangoanan na kokowis,
et kigwan cha i “Seja iren tothoo,
Hodjos ira,
et naiyanngalawngaw ired ja siyodad tayo.
Tep naiyantoro-toro ira na ogadin naiyaykontred dindinteg tayo,
et si-kathayon Romano,
nat mebedin a onoran tayo.”
Et emiin a toon esa-sa-nop chiwan,
ekikeljaw iren engicharom Paul tan si Silas.
Et inpa-kal na kokowis i baro ra et inpabara-baras cha ira.
Idi inda-karan cha iren bicha-bichas,
inkalebos cha ira,
et binidin chiy kowadja i isingpet to iren bantayan.
Idi inki-ngelan ma na kowadja i inbilin na kokowis,
intolod tos Paul tan si Silas cha kawa na kalebosan a in-ejan toy seki red kawa na chegwen kejow,
et intolbek to ma kejow.
Idi chanchaniy kawa na dagwi,
mankakararag si Paul tan si Silas,
et mankankansiyon iren manchachayaw cha Afo Chiyos.
Et sema echom a balod,
manki-ki-ngel ira.
Et biglen gwariy mapkes a jegjeg,
et sema kalebosan,
kimi-gwed a chili.
Iyandohat a chakos i emiin a bengbeng to,
et iya-kal i emiin a kadina ira na balod.
Idi bimangon i kowadja,
mita tho i edohatan ira ma bengbeng.
Isonga,
iyoksot toy ispada tho say bonoen toy angel to tep kin to i bimolos ira ma balod.
Nem kimeljaw si Paul a kigwan to i “Enog i biyonoy angel mo tep aja kawin emiin.”
Kigwan na kowadja ired ma echom to i a-daen cha diy silow.
Et imagag a onsekep cha kad-an Paul tan si Silas,
et iyantalimohod a kabayedbed cha sangoanan cha.
Et in-awas ira na kowadjen kigwan to i “Afo,
nengoy mesepol a pesing ko say maysalakanak?”
Si Paul ira,
insongbat cha i “Pemati ked Afo Jesus,
et maysalakan ka,
pati emiin a naiyan-iyan cha baliy mo.”
Et inkasaba riy esel Afo Chiyos chiwa kowadja tan emiin a naiyan-iyan cha baliy to.
Et angken kawa na dagwi pay,
intolod ira na kowadjed kad-an na chanom,
et kiyaskas toy sogat cha.
Apaman a iyakcheng iwan,
ebonjagan iwa kowadja,
pati sema iren naiyan-iyan cha baliy to.
Et ininbitar na kowadjes Paul tan si Silas cha baliy to,
et pikan to ira.
Sema kowadja tan emiin a toon naiyan-iyan chiwa baliy to,
kaimdeng iren pasiya tep emati wa ired Afo Chiyos.
Idi dadabi,
into-no na kokowis i polis a konen cha iwa kowadja i “Ibolos mo ma daleki.”
Isonga,
kigwan na kowadjed Paul i “Inpaw-it na kokowis i bilin i maybolos kayon Silas.
Isonga,
tahejo et betik kayo.
Et sapay koma gwariy talned si-kayo.”
Nem kigwan Paul ired ma polis i “Bichas cha kawid sangoanan na tothoo angken eg cha kawi binistigal,
et inkalebos cha kawi.
Imag cha ira man cha si-kawi angken too kawi ngo na Roma.
Et niman piyan chen onbetik kawi a nagwariy mengamta.
Nat mebedin met!
Kowan jod ma kokowis i onkowan koma ira did jay say si-kariy mengibolos kawi.”
Et kimowan i polis cha kad-an na kokowis,
et ingwanggwang chiy kigwan Paul.
Timahot a pasiya ira ma kokowis nonta inki-ngelan cha i si Paul tan si Silas,
too ira na Roma.
Isonga,
kimowan ired kalebosan say mekikaasi ired Paul tan si Silas.
Et in-awas cha ira,
et inbagaan ren onbetik cha siyodad cha.
Et si Paul tan si Silas,
bintihan chiy kalebosan,
et kimowan ired baliy iren Lydia.
Ekitebal ired ma iyangkematin esa-nop chiwan say onkedsang i nemnem cha et bintihan cha wiy siyodad.